கரையில் அமர்ந்தபடியே நான் அம்மா நீந்துவதைப் பார்த்துக் கொண்டேயிருப்பேன். நீந்தி, நீந்தி அவள் நீராட்சியம்மன் கோவில் மண்டபத்திற்குப் போய்விடுவாள். அந்த மண்டபத்தில் யாரும் இருக்கமாட்டார்கள். ஒற்றை ஆளாக அவள் உட்கார்ந்து கொண்டிருப்பது புள்ளி போலத் தெரியும். ஒருவேளை திரும்பி வராமல் அங்கேயே இருந்துவிடுவாளோ எனப் பயமாக இருக்கும். ஆனால் சிறிது நேரத்தின் பின்பு திரும்ப நீந்த ஆரம்பித்து விடுவாள். அலுப்பில்லாமல் அவள் நீந்திக் கொண்டிருப்பதைக் கண்டு சில பெண்கள் திட்டுவார்கள்.